三十年，進貢船陡遭逆風，漂至日本仙臺。日本征夷將軍德川家康以禮送還，諭以入貢。法司翁寄松欲從之，迵固諫，劾寄松賣國。尚寧王從之，乃奪寄松官，廢為百姓。迵擢為法司，封謝名親方。球例：法司無用唐榮出身者；有之，自迵始。三十六年，日本薩州使僧至，脅以入貢，迵厲聲叱之，使僧畏首而退。事聞薩州，島津家久怒，翌年，遣大兵三千伐琉球。迵與毛繼祖據那霸以抗，敗績，奔唐榮，為日兵所執，械送鹿兒島。家久嘉其忠，遣使招降，迵怒斥之。